Verbruikersake: Jou regte met bêrekoop(Argieffoto: Gonghuimin468/Pixabay.com) Met baie verbruikers wat nou met minder moet klaarkom omdat hul salarisse verminder is of hulle afgelê is, kies deesdae die uitweg van bêrekoop om goedere soos skoolklere te koop wat hulle dan oor ŉ paar maande kan afbetaal, eerder as om nog krediet te kry. Jou kredietrekord word nie nagegaan nie, maar jy ontvang eers die goedere wanneer jy die volle bedrag afbetaal het. Dit is egter belangrik om te weet wat jou regte is om te verseker dat jy nie ingeloop word nie. Ina Opperman verduidelik wat jou regte is wanneer jy iets bêrekoop en hoe jy hierdie regte kan toepas. Die Wet op Verbruikersbeskerming beskerm verbruikers wat goedere bêrekoop en dit is belangrik om te weet wat jou regte is wanneer jy hierdie soort transaksie aangaan. Volgens artikel 62 van die wet het jy die volgende regte in ŉ transaksie met ŉ handelaar wat instem om goedere aan jou te verskaf wat jy in paaiemente afbetaal en te hou totdat jy die volle bedrag vereffen het: Artikel 62 bepaal ook dat die “omstandighede buite sy beheer” nie op die handelaar van toepassing is indien die tekort aan goedere gedeeltelik of heeltemal direk of indirek die gevolg is van die handelaar se versuim om sy onderneming behoorlik te bestuur nie. ŉ Tekort aan voorraad is byvoorbeeld nie ŉ verskoning nie omdat ŉ goeie bestuurder sal sorg dat hy wel voorraad het om sy verpligtinge na te kom. Sou jy besluit om die ooreenkoms te kanselleer voordat jy die volle bedrag betaal het, of nie die paaiemente betaal binne 60 werksdae nadat jy die volle bedrag sou betaal het nie, kan die handelaar ŉ boete van nie meer as 1% hef op die bedrag wat hy aan jou terugbetaal. Die boete mag egter nie gehef word indien jy versuim het om te betaal omdat jy gehospitaliseer of dood is nie of in enige ander geval, tensy hy jou van die boete in kennis gestel het voordat jy die bêrekoopooreenkoms aangegaan het nie. Jy kan kla oor handelaars wat die wet oortree met betrekking tot bêrekoop by die Nasionale Verbruikerskommissie of die verbruikersakekantoor in die provinsie waar jy bly.